62023TJ0489_RES
Asia T-489/23
Ilan Mironovich Shor
vastaan
Euroopan unionin neuvosto
Unionin yleisen tuomioistuimen tuomio (viides jaosto) 18.12.2024
Yhteinen ulko- ja turvallisuuspolitiikka – Moldovan tilannetta epävakauttavien toimien johdosta toteutetut rajoittavat toimenpiteet – Varojen jäädyttäminen – Jäsenvaltioiden alueelle pääsyä koskeva rajoitus – Luettelot henkilöistä, yhteisöistä ja elimistä, joiden varat ja taloudelliset resurssit jäädytetään tai joiden pääsyä jäsenvaltioiden alueelle rajoitetaan – Kantajan nimen merkitseminen luetteloihin ja luetteloissa säilyttäminen – Väkivaltaisten mielenosoitusten suunnittelu ja johtaminen – Päätöksen (YUTP) 2023/891 1 artiklan 1 kohdan a alakohdan ii alakohta ja 2 artiklan 1 kohdan a alakohdan ii alakohta sekä asetuksen (EU) 2023/888 2 artiklan 3 kohdan a alakohdan ii alakohta – Perusteluvelvollisuus – Lainvastaisuusväite – Arviointivirhe – Elinkeinovapaus – Omaisuudensuoja – Sopimussuhteen ulkopuolinen vastuu
Euroopan unioni – Toimielinten toimien laillisuuden tuomioistuinvalvonta – Moldovan tilanteen johdosta toteutetut rajoittavat toimenpiteet – Valvonnan laajuus
(Neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 21 kohta)
Toimielinten säädökset, päätökset ja muut toimet – Perustelut – Perusteluvelvollisuus – Ulottuvuus – Moldovan tilanteen johdosta toteutetut rajoittavat toimenpiteet – Toimista, jotka heikentävät tai uhkaavat Moldovan suvereniteettia ja itsenäisyyttä, vastuussa olevien henkilöiden maahantulon ja kauttakulun kieltäminen ja varojen jäädyttäminen – Velvollisuus yksilöidä perusteluissa kyseisen toimenpiteen oikeuttavat erityiset ja konkreettiset seikat – Päätös, joka on tehty asianomaisen tuntemassa asiayhteydessä, jonka perusteella asianomainen voi ymmärtää hänen osaltaan toteutetun toimenpiteen ulottuvuuden – Suppeiden perustelujen hyväksyttävyys
(Neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 26–33 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Päätös varojen jäädyttämisestä – Laillisuuden tuomioistuinvalvonta – Laajuus – Yleisesti sovellettava toimi, joka koskee erikseen sovellettavaa rajoittavaa toimenpidettä – Sisällyttäminen
(SEU 29 artikla, SEUT 275 artiklan toinen kohta ja SEUT 277 artikla; neuvoston päätös (YUTP) 2023/891; neuvoston asetus 2023/888)
(ks. 42–44 kohta)
Toimielinten säädökset, päätökset ja muut toimet – Oikeusperustan valinta – Säädökset, jotka koskevat rajoittavien toimenpiteiden toteuttamista Moldovan tilanteen johdosta – Väkivaltaisia mielenosoituksia tai muita väkivallantekoja suunnittelevien tai johtavien tai niihin osallistuvien henkilöiden maahantulon ja kauttakulun kieltäminen ja varojen jäädyttäminen – SEU 29 artikla ja SEUT 215 artiklan 2 kohta – Tutkittavaksi ottaminen
(SEU 3 artiklan 5 kohta ja SEU 21, SEU 23, SEU 24 ja SEU 29 artikla; SEUT 215 artiklan 2 kohta; neuvoston päätöksen (YUTP) 2023/891 1 artiklan 1 kohdan a alakohdan ii alakohta ja 2 artiklan 1 kohdan a alakohdan ii alakohta; neuvoston asetuksen 2023/888 2 artiklan 3 kohdan a alakohdan ii alakohta)
(ks. 50, 51 ja 56–59 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Oikeusperusta – SEU 29 artiklan perusteella annetussa päätöksessä ja SEUT 215 artiklan perusteella annetussa asetuksessa säädetyt rajoittavat toimenpiteet – Neuvoston toimivalta toteuttaa rajoittavia toimenpiteitä oikeusvaltioperiaatteen tukemiseksi ehdokasmaassa
(SEU 21 artiklan 2 kohdan b alakohta ja SEU 29 artikla; SEUT 215 artiklan 2 kohta; neuvoston päätöksen (YUTP) 2023/891 1 artiklan 1 kohdan a alakohdan ii alakohta ja 2 artiklan 1 kohdan a alakohdan ii alakohta; neuvoston asetuksen 2023/888 2 artiklan 3 kohdan a alakohdan ii alakohta)
(ks. 62 kohta)
Euroopan unioni – Toimielinten toimien laillisuuden tuomioistuinvalvonta – Moldovan tilanteen johdosta toteutetut rajoittavat toimenpiteet – Valvonnan laajuus – Yleisesti sovellettaviin säännöksiin rajoittuva valvonta – Rajoittavien toimenpiteiden toteuttamisperusteet – Väkivaltaisia mielenosoituksia tai muita väkivallantekoja suunnittelevien tai johtavien tai niihin osallistuvien henkilöiden maahantulon ja kauttakulun kieltäminen ja varojen jäädyttäminen – Ulottuvuus – Suhteellisuusperiaatteen noudattaminen – Oikeusvarmuuden periaatteen noudattaminen
(SEUT 275 artiklan toinen kohta; neuvoston päätöksen (YUTP) 2023/891 2 artiklan 1 kohdan a alakohdan ii alakohta; neuvoston asetuksen 2023/888 2 artiklan 3 kohdan a alakohdan ii alakohta)
(ks. 71–75, 78, 79 ja 85 kohta)
Euroopan unioni – Toimielinten toimien laillisuuden tuomioistuinvalvonta – Moldovan tilanteen johdosta toteutetut rajoittavat toimenpiteet – Valvonnan laajuus – Kantaja on merkitty riidanalaisen päätöksen liitteenä olevaan luetteloon sen vuoksi, että hän on vastuussa toimista tai politiikoista, jotka heikentävät tai uhkaavat Moldovan tasavallan suvereniteettia ja itsenäisyyttä – Julkisesti saatavilla olevat asiakirjat – Todistusarvo – Vapaan todistusharkinnan periaate
(Neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 102–112 kohta)
Yhteinen ulko- ja turvallisuuspolitiikka – Moldovan tilanteen vuoksi toteutetut rajoittavat toimenpiteet – Toimista tai politiikoista, jotka heikentävät tai uhkaavat Moldovan tasavallan suvereniteettia tai itsenäisyyttä, vastuussa olevien henkilöiden maahantulon ja kauttakulun kieltäminen ja varojen jäädyttäminen – Kantaja johtaa puoluetta, joka on suunnitellut väkivaltaisia mielenosoituksia Venäjän federaation edun mukaisesti ja Venäjän federaation avustuksella – Arviointivirhettä ei ole
(Neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 119, 129–137, 151 ja 152 kohta)
Euroopan unioni – Toimielinten toimien laillisuuden tuomioistuinvalvonta – Moldovan tilanteen johdosta toteutetut rajoittavat toimenpiteet – Valvonnan laajuus – Näyttö toimenpiteen perusteltavuudesta – Unionin toimivaltaisen viranomaisen velvollisuus osoittaa kyseessä olevien henkilöiden tai yhteisöjen osalta vahvistettujen perusteiden perusteltavuus siinä tapauksessa, että ne riitautetaan – Toimivaltaisen viranomaisen harkintavallan laajuus – Sellaisen näytön merkityksellisyys, joka on esitetty aikaisemman luetteloon merkitsemisen yhteydessä, kun perusteet, kantajan tilanne tai Moldovan tilanteen kehitys eivät ole muuttuneet
(Neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 154 ja 160–163 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Soveltamisala – Henkilöt, jotka ovat vastuussa toimista tai politiikoista, jotka heikentävät tai uhkaavat Moldovan tasavallan suvereniteettia ja itsenäisyyttä – Käsite – Henkilöt, jotka ovat toteuttanet edellä mainittuja toimia aikaisemmin, vaikkei todisteita tällaisissa toimissa tällä hetkellä mukana olemisesta tai niihin osallistumisesta ole – Sisällyttäminen
(Neuvoston päätöksen (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242, 1 artiklan 1 kohdan a alakohdan ii alakohta ja 2 artiklan 1 kohdan a alakohdan ii alakohta; neuvoston asetuksen 2023/888 2 artiklan 3 kohdan a alakohdan ii alakohta ja neuvoston asetukset 2023/1045 ja 2024/1243)
(ks. 158 ja 159 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Väkivaltaisia mielenosoituksia tai muita väkivallantekoja suunnittelevien tai johtavien tai niihin osallistuvien henkilöiden maahantulon ja kauttakulun kieltäminen ja varojen jäädyttäminen – Omaisuudensuojan ja elinkeinovapauden rajoittaminen – Suhteellisuusperiaatetta ei ole rikottu
(Euroopan unionin perusoikeuskirjan 16 ja 17 artikla; neuvoston päätös (YUTP) 2023/891, sellaisena kuin se on muutettuna päätöksillä (YUTP) 2023/1047 ja (YUTP) 2024/1242; neuvoston asetukset 2023/888, 2023/1045 ja 2024/1243)
(ks. 171–178 ja 181 kohta)
Sopimussuhteen ulkopuolinen vastuu – Edellytykset – Todellinen ja varma vahinko – Arviointi – Perusteet – Todellista ja varmaa vahinkoa ei ole
(SEUT 340 artiklan toinen kohta)
(ks. 185 ja 186 kohta)
Tiivistelmä
Unionin yleinen tuomioistuin hylkäsi tuomiossaan Ilan Mironovich Shorin nostaman kumoamiskanteen, joka koski säädöksiä, joilla Euroopan unionin neuvosto oli merkinnyt hänet vuonna 2023 (
1
) Moldovan tilanteen johdosta toteutettujen rajoittavien toimenpiteiden kohteena olevien henkilöiden ja yhteisöjen luetteloihin ja säilyttänyt hänet vuonna 2024 (
2
) kyseisissä luetteloissa. Unionin yleinen tuomioistuin sai lausua nyt kyseessä olevassa asiassa ensimmäisen kerran sen merkitsemisperusteen laillisuudesta, josta säädetään päätöksen 2023/891 (
3
) 1 artiklan 1 kohdan a alakohdan ii alakohdassa ja 2 artiklan 1 kohdan a alakohdan ii alakohdassa (jäljempänä ii alakohdan mukainen peruste) ja jonka nojalla neuvosto voi kohdistaa rajoittavia toimenpiteitä henkilöihin, jotka suunnittelevat tai johtavat väkivaltaisia mielenosoituksia tai muita väkivallantekoja tai osallistuvat niihin. Tämä tuomio on myös ensimmäinen, joka liittyy Moldovan tasavallan tilanteen johdosta toteutettuihin rajoittaviin toimenpiteisiin ja jossa unionin yleinen tuomioistuin on tutkinut pääasian asiakysymyksen.
Euroopan unioni toteutti rajoittavia toimenpiteitä ensimmäisen kerran vuoden 2023 huhtikuussa Moldovan tasavaltaa koettelevien epävakauttavien toimien vuoksi. Rajoittavia toimenpiteitä kohdistettiin erityisesti niihin henkilöihin, jotka ovat vastuussa sellaisista toimista tai politiikoista tai tukevat tai panevat täytäntöön sellaisia toimia tai politiikkoja, jotka heikentävät tai uhkaavat Moldovan suvereniteettia ja itsenäisyyttä sekä demokratiaa, oikeusvaltioperiaatetta, vakautta tai turvallisuutta Moldovassa. (
4
)
Kantaja on poliitikko ja liikemies, joka on Moldovan ja Israelin kansalainen; hänen varansa ja taloudelliset resurssinsa jäädytettiin erityisesti siitä syystä, että hän oli ollut mukana suunnittelemassa ja johtamassa väkivaltaisia mielenosoituksia. Tällä perusteella neuvosto esitti kantajan osallistuneen yllyttämiseen väkivaltaan Moldovan tasavallan nykyistä hallitusta vastaan ja tukeneen Venäjän-mielistä toimintaa Moldovassa.
Unionin yleisen tuomioistuimen arviointi asiasta
Unionin yleinen tuomioistuin toi ensimmäisenä esille ii alakohdan mukaisesta perusteesta, että neuvosto oli esittänyt ymmärrettävällä ja yksiselitteisellä tavalla erityiset ja konkreettiset syyt, joiden perusteella se katsoi kantajan olevan suunnittelemiensa ja johtamiensa mielenosoitusten vuoksi vastuussa toimista, jotka heikentävät ja uhkaavat Moldovan tasavallan suvereniteettia ja itsenäisyyttä sekä demokratiaa, oikeusvaltioperiaatetta, vakautta ja turvallisuutta Moldovassa. Tämän perusteella sekä ottaen huomioon säädösten antamisen asiayhteyden unionin yleinen tuomioistuin hylkäsi perusteluvelvollisuuden laiminlyöntiä koskevan kanneperusteen.
Toiseksi unionin yleinen tuomioistuin hylkäsi niin ikään perusteettomana päätöstä 2023/891 ja asetusta 2023/888 koskevaan lainvastaisuusväitteeseen perustuvan kanneperusteen.
Tältä osin unionin yleinen tuomioistuin totesi, että ii alakohdan mukainen peruste oli voitu sisällyttää unionin oikeusjärjestykseen päätöksellä 2023/891 ja asetuksella 2023/888, joista ensin mainittu perustuu SEU 29 artiklaan ja viimeksi mainittu SEUT 215 artiklan 2 kohtaan. Päätöksen 2023/891 tavoitteesta ja sisällöstä ilmenee nimittäin, että kyseinen päätös liittyy suoraan SEU 21 artiklan 2 kohdan b alakohdassa vahvistettuihin yhteisen ulko- ja turvallisuuspolitiikan (YUTP) tavoitteisiin, koska sillä pyritään lujittamaan ja tukemaan demokratiaa ja oikeusvaltiota Moldovan tasavallassa. Näissä olosuhteissa väkivaltaisten mielenosoitusten tai muiden väkivallantekojen suunnittelu ja johtaminen sekä niihin osallistuminen voivat oikeuttaa sellaisen unionin toiminnan yhteisen ulko- ja turvallisuuspolitiikan alalla, jonka tavoitteena on demokratian ja oikeusvaltion lujittaminen ja tukeminen kolmannessa valtiossa. Unionin yleinen tuomioistuin täsmensi, että väkivaltaiset mielenosoitukset voivat loukata asianomaisen maan institutionaalisia ja oikeudellisia perustuksia eivätkä ne kuulu rauhanomaista kokoontumisvapautta koskevaan perusoikeuteen, joka vahvistetaan ihmisoikeuksien ja perusvapauksien suojaamiseksi tehdyn yleissopimuksen (
5
) 11 artiklassa sekä Euroopan unionin perusoikeuskirjan 12 artiklan 1 kohdassa.
Sitten unionin yleinen tuomioistuin katsoi, että ii alakohdan mukaiseen perusteeseen perustuvien rajoittavien toimenpiteiden kohteeksi mahdollisesti joutuvien henkilöiden piiri ei ole suhteeton. Rajoittavien toimenpiteiden toteuttaminen kyseisen perusteen nojalla edellyttää, että asianomaisen teot tosiasiassa heikentävät tai uhkaavat Moldovan tasavallan suvereniteettia ja itsenäisyyttä taikka demokratiaa, oikeusvaltioperiaatetta, vakautta tai turvallisuutta Moldovassa. Toisin sanoen kyseisten tekojen on oltava sellaisia, että ne voivat vahingoittaa Moldovan tasavallan institutionaalisia ja oikeudellisia perustuksia. Rajoittavia toimenpiteitä ei siten voida kohdistaa henkilöihin, jotka ovat vastuussa rauhanomaista kokoontumisvapautta koskevaan oikeuteen kuuluvien mielenosoitusten suunnittelusta ja johtamisesta tai niihin osallistumisesta.
Tämän jälkeen unionin yleinen tuomioistuin totesi vielä, ettei neuvosto tehnyt arviointivirhettä katsoessaan, että kantaja oli suunnittelemiensa ja johtamiensa väkivaltaisten mielenosoitusten perusteella vastuussa toimista, jotka heikentävät tai uhkaavat demokratiaa ja oikeusvaltioperiaatetta Moldovan tasavallassa.
Unionin yleinen tuomioistuin totesi tästä ensinnäkin, että riidanalaisten säädösten perustelujen tueksi on esitetty riittävästi näyttöä sen osoittamiseksi, että yhtäältä kantaja oli osallistunut henkilöiden valmentamiseen häiriöiden ja levottomuuksien aiheuttamiseksi mielenosoitusten aikana Moldovan tasavallassa ja että toisaalta kantajan puolue oli järjestänyt väkivaltaisia mielenosoituksia ja joukkokokouksia lähinnä pääkaupunki Chișinăussa maksettujen mielenosoittajien avustuksella vuosina 2022 ja 2023. Useista todisteista ilmenee nimittäin konkreettisella, täsmällisellä ja yhtäpitävällä tavalla, että kantajan puolue oli valinnut useita henkilöitä ja maksanut heille osallistumisesta kyseisiin mielenosoituksiin. Tästä ilmenee erityisesti, että kantajan tarkoituksena on ollut saada näihin mielenosoituksiin mukaan korvausta vastaan tietyntyyppisiä henkilöitä, jotka pystyivät jopa aiheuttamaan häiriöitä ja levottomuuksia mielenosoitusten aikana, hallinnon pelottelemiseksi. Näin ollen ei voida katsoa, että kyseiset henkilöt olivat pyrkineet käyttämään oikeuttaan rauhanomaiseen kokoontumisvapauteen osallistumalla näihin mielenosoituksiin henkilökohtaisten mielipiteidensä ilmaisemiseksi.
Unionin yleinen tuomioistuin toi lisäksi esille, että kyseiset väkivaltaiset mielenosoitukset oli järjestetty Venäjän federaation edun mukaisesti ja Venäjän federaation avustuksella, joten ne kuuluvat täysin Moldovan hallintoa epävakauttaviin toimiin, joihin kyseisillä rajoittavilla toimenpiteillä pyrittiin reagoimaan.
Unionin yleinen tuomioistuin katsoi vielä, että vaikka neuvosto ei ollut esittänyt näyttöä siitä, että kantaja oli suunnitellut tai johtanut väkivaltaisia mielenosoituksia tai muita väkivallantekoja tai osallistunut niihin suoraan tai välillisesti sen jälkeen, kun hänen nimensä oli merkitty kyseisiin luetteloihin, pelkkä kantajan puolueen lakkauttaminen ei ole riittävää, niin että kantajan osalta toteutetut rajoittavat toimenpiteet olisivat vanhentuneet, koska neuvosto katsoi, että demokratiaan ja oikeusvaltioperiaatteeseen sekä Moldovan tasavallan vakauteen ja turvallisuuteen kohdistuva uhka jatkui.
Unionin yleinen tuomioistuin huomautti tältä osin, ettei väkivaltaisten mielenosoitusten suunnittelu riipu siitä, onko puolue, jonka puheenjohtaja kantaja oli, olemassa.
Lisäksi se, että perusteet, joiden nojalla kantajan nimi merkittiin kyseisiin luetteloihin, viittaavat tosiasialliseen tilanteeseen, joka vallitsi ennen alkuperäisten säädösten antamista ja joka on vasta vähän aikaa sitten muuttunut, ei merkitse välttämättä sitä, että kantajan osalta kyseisillä säädöksillä toteutetut rajoittavat toimenpiteet olisivat vanhentuneet. Tätä tulkintaa tukevat päätöksen 2023/891 8 artiklan toinen kohta ja asetuksen 2023/888 13 artiklan 4 kohta. Näiden säännösten nojalla sellaisten henkilöiden ja yhteisöjen nimet voidaan säilyttää kyseisissä luetteloissa, jotka eivät ole toteuttaneet yhtään Moldovan tasavaltaa epävakauttavaa toimea uudelleentarkastelua edeltäneellä kaudella, jos nimien säilyttäminen luetteloissa on edelleen perusteltua kaikkien asian kannalta merkityksellisten seikkojen perusteella ja erityisesti siksi, ettei rajoittavien toimenpiteiden tavoitteita ole saavutettu.
Sitä paitsi kantaja perusti uuden poliittisen kokoonpanon välittömästi puolueensa lakkauttamisen jälkeen, eivätkä kantajan ja Venäjän federaation väliset yhteydet ole katkenneet pelkästään sen vuoksi, että hänen puolueensa lakkautettiin vuoden 2023 kesäkuussa.
Siten asiayhteys, jonka perusteella kantajan nimi merkittiin alun perin kyseisiin luetteloihin, ei ole muuttunut sillä tavalla, että se estäisi neuvostoa säilyttämästä kantajan nimeä kyseisissä luetteloissa ii alakohdan mukaista perustetta soveltaen ja tukeutuen samoihin todisteisiin, joiden nojalla kantajan nimi oli alun perin niihin merkitty.
Edellä esitetyn perusteella unionin yleinen tuomioistuin hylkäsi kantajan kumoamiskanteen, samoin kuin kantajan korvausvaatimukset, koska näyttöä todellisesta ja varmasta vahingosta ei ollut.
(
1
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun päätöksen (YUTP) 2023/891 muuttamisesta 30.5.2023 annettu neuvoston päätös (YUTP) 2023/1047 (EUVL 2023, L 140 I, s. 9) ja Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun asetuksen (EU) 2023/888 täytäntöönpanosta 30.5.2023 annettu neuvoston täytäntöönpanoasetus (EU) 2023/1045 (EUVL 2023, L 140 I, s. 1).
(
2
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun päätöksen (YUTP) 2023/891 muuttamisesta 26.4.2024 annettu neuvoston päätös (YUTP) 2024/1242 (EUVL L, 2024/1242) ja Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun asetuksen (EU) 2023/888 täytäntöönpanosta 26.4.2024 annettu neuvoston täytäntöönpanoasetus (EU) 2024/1243 (EUVL L, 2024/1243).
(
3
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä 28.4.2023 annettu neuvoston päätös (YUTP) 2023/891 (EUVL 2023, L 114, s. 15).
(
4
)	Ks. päätöksen 2023/891 1 artiklan 1 kohta ja Moldovan tasavallan tilannetta epävakauttavien toimien johdosta määrättävistä rajoittavista toimenpiteistä 28.4.2023 annetun neuvoston asetuksen 2023/888 (EUVL 2023, L 114, s. 1) 2 artiklan 3 kohta.
(
5
)	Allekirjoitettu Roomassa 4.11.1950.